Marián Grupač

Cigánka

Príbeh sa začína stručným opisom dedinky a dvora. Hlavná postava, autobusár Matej Krkoš, sa stará o hydinu a zajace. Pôsobí ako neostýchavý starší muž. Keď si po všetkých povinnostiach vyprázdni mechúr do kúta dvora, vstupuje do deja jeho manželka Marie. Začne dlhým monológom o nepoučiteľnosti a po manželovej reakcii je jasné postavenie v tomto manželstve. Manželkina tvrdá ruka nedá dobrákovi manželovi, ktorý sa počas celého manželstva neunúva odporovať, vôbec vydýchnuť. 

Manželka sa chystá za rodinou do Česka. Hrozí manželovi, nech sa ani nepokúša o niečo nekalé, lebo uvidí a hrozí mu. Znova vidíme podradenosť manžela. Manželke nesie kufre cestou cez les na zastávku dediny. Nečudoval sa, že chce ísť žena sama, manželstvo mali pochmúrne už od nepamäti. 

Dej následne pokračuje až o dva týždne. Matej posledné roky nepoznal slová ako vlastný názor alebo postoj. Miloval svoje deti, pre ktoré chcel robiť všetko a nikdy nemal chuť sa manželke stavať, preto niet pochýb, že si osamotenie svojím spôsobom užíval. Po šichte si pije sám doma fľašu. Nakŕmi a zavrie zver, no po návrate počuje z kuchyne mľaskot. Zmeravel a začal sa báť. 

Bol zvyknutý na kuny, ktoré sliedili pri sliepkach, ale aby sa zviera dostalo do kuchyne, to nemalo obdoby. Keď s nabitou flintou otvoril dvere do kuchyne, načrtol sa mu nevinný pohľad. Sedela za stolom cigánočka a popíjala z jeho borovičky. Mala špinavé tričko a dlhú čiernu sukňu. Necítil nebezpečenstvo. Prihovoril sa jej pomaly a dostával jednoduché nevinné odpovede. Tá tento výlet nebrala ako niečo zvláštne, ani trochu. Vypili si spolu a veľa toho nenahovorili. 

Zrazu Mateja "vyplo" a nepamätá si nič. Zobudil sa vedľa cigánočky, úplne nahej ako on. Z noci si nepamätá nič, no cítil sa šťastne. Prehliadal si ju od hlavy cez jej veľké pevné prsia, ktoré vyzerali, akoby šli každou sekundou prasknúť, cez jej štíhle boky až po päty. Vstal z postele a šiel si zapáliť cigaretu.

Pri pofajčievaní počul treskot bránky a hysterický hlas manželky na Mateja so slovami: "To si to mám hádam všechno tahat sama, nebo jak to myslíš?!" Jeho žena sa s deťmi vrátila skôr. Pribehol a niesol kufre do domu. Všetko, na čo myslel, bola cigánočka v jeho spálni. Manželka vtrhla do domu a neskôr do izby. Matej ostal na chodbe a len si hovoril: "Toto je môj koniec." Manželka vyšla z izby a len mu vynadala, že si zase neustlal perinu. Keď Matej nazrel do izby, cigánočky nikde. Neveril vlastným očiam.
Dej dostáva ďalšiu časovú medzeru a teraz pokračuje o dva roky a dva mesiace. Teraz Matej leží pod obratou slivkou, hral sa pod ňou s lanom od vreca, do ktorého dával slivky. Ako zvykol, nechal na strome pár fialových kusov, ktoré vynikli v zeleni. Páčilo sa mu to a mal rád, keď videl, ako opadajú same. Z pohodlia ho však vytrhla smršť ohryzených kôstok. Otvoril oči a na strome videl cigánočku. Tá ho vábila k sebe, vyhŕňala si sukňu a roztiahla nohy. Pohľad zospodu ho dostal až do tranzu. Vyliezol hore za ňou, chytil sa jej za stehno a pritisol si ju k sebe. Zhodili zo seba všetky šaty, tie plachtili na zem a užívali si spoločné chvíle, cigánočka začínala stonať a čím ďalej, tým hlasnejšie. 
Manželka volala piskľavým hlasom na svojho manžela, aby prišiel na večeru, ale ten nechodil. Keď sa po dlhšom čase vybrala za ním do záhrady,  zazrela na strom. Tam viselo jeho nahé, biedne telo z pevného, hrubého konára na lane od vreca. Oči mal zatvorené a šťastne sa usmieval.
VLASTNÝ NÁZOR: 

Poviedka sa mi veľmi páčila. Jednoduchá na čítanie, trefné vystihnutie atmosféry každej situácie, pôvabov ženského tela a taktiež správania dedinských ľudí. Autor necháva koniec rozplynúť za riadkami tejto poviedky, v hlavách každého čitateľa. Pointu a zmysel ostáva každému čitateľovi nájsť si podľa seba. Tajomné postavy, zvraty a nečakané situácie sú zaujímavým ťahúňom aj iných diel tohto autora.  
